Κουλουράκια σμυρναίικα, γλυκά με παλιά συνταγή
Τα σμυρναίικα κουλουράκια θέλουν επιδεξιότητα στο πλάσιμο και κάποτε ήταν αναγνώριση για μια νοικοκυρά να μάθει να τα φτιάχνει όπως πρέπει στο σχήμα τους.
700 γρ. βούτυρο αιγοπρόβειο (αυτό για τους κουραμπιέδες, που βρίσκουμε σε βαζάκια), κρύο, 550 γρ. ζάχαρη λευκή, κρυσταλλική, 1/2 ποτηράκι του κρασιού κονιάκ, 4 κουτ. γλυκού μπέικιν πάουντερ, αλεύρι για όλες τις χρήσεις, όσο πάρει για να φτιάξουμε μια ζύμη μαλακή, 1 κουτ. γλυκού μαχλέπι σε σκόνη, 1 ποτήρι νερό, 10 κρόκοι αυγού, χτυπημένοι, για το άλειμμα
Για τα κουλουράκια σμυρναίικα, γλυκά με παλιά συνταγή, στον κάδο του μίξερ βάζουμε το βούτυρο σκέτο και το χτυπάμε σε σχετικά χαμηλή ταχύτητα με το φτερό, μέχρι να αφρατέψει. Προσθέτουμε τη ζάχαρη και συνεχίζουμε το χτύπημα για αρκετά λεπτά, μέχρι να διαλυθεί εντελώς.Προσθέτουμε το κονιάκ, το μπέικιν, το νερό και το μαχλέπι, χτυπάμε για λίγα λεπτά και στη συνέχεια ρίχνουμε σταδιακά όσο αλεύρι χρειαστεί μέχρι να φτιάξουμε μια ζύμη λεία και ελαστική, όχι σφιχτή, αλλά να μην κολλάει στα χέρια μας.Πλάθουμε κουλουράκια στρογγυλά, κοτσιδάκια ή σε όποιο σχήμα θέλουμε (όπως το κλασικό σμυρναίικο, που μοιάζει με βαρκούλα ή με το τελικό «ς» με κολλημένες τις άκρες).Προθερμαίνουμε τον φούρνο στους 180°C.Στρώνουμε με λαδόκολλες τα ταψιά του φούρνου και αραδιάζουμε εκεί τα κουλούρια. Αλείφουμε τα κουλουράκια γενναιόδωρα με τον χτυπημένο κρόκο, ώστε να γυαλίσουν καλά, και τα ψήνουμε για 25-30 λεπτά ή μέχρι να ροδίσουν ωραία.
Αλεύρι (ζύμες),Αυγά,Κονιάκ,Κεράσματα,Μικρασιατική Κουζίνα,Σμυνέικη Κουζίνα